Jelaskan Sejarah dari Stesen MRT Damansara Damai dalam bahasa melayu

Pada 15 September 2016, MRT Corp telah mengumukan bahawa stesen Damansara Damai akan menjadi sebahagian daripada cadangan jajaran stesen Laluan Sungai Buloh-Serdang-Putrajaya (kini Laluan Putrajaya), melalui video yang ditayangkan secara rasmi di Youtube, bertajuk "MRT Sungai Buloh-Serdang-Putrajaya (SSP) Line Alignment Video". Stesen MRT Damansara Damai terletak sektor utara landasan kereta api bertingkat Laluan Putrajaya. Kod awal untuk pembinaan struktur stesen ini ialah S05.

Stesen MRT Damansara Damai adalah dibawah kontrak S201. Pembinaan struktur stesen termasuk aras legar, platform dan pintu stesen bagi kontrak S201 telah dianugerahkan kepada syarikat Sunway Construction Sdn Bhd, pada tahun 2017 dengan jumlah sebanyak RM213.3 juta. Kontrak S201 juga merangkumi pembinaan struktur stesen MRT Sri Damansara Barat (nama pembinaan: Sri Damansara West) dan Sri Damansara Sentral (nama pembinaan: Sri Damansara East). Manakala, pembinaan jambatan landasan kereta api bertingkat, pula dibina di bawah kontrak V201 iaitu bermula di Stesen Sungai Buloh hingga Persiaran Dagang dengan melalui stesen ini. Kontrak itu telah dianugerahkan kepada syarikat sama, Sunway Construction pada tahun 2016.

Stesen MRT Damansara Damai telah dibuka kepada awam dan memulakan operasinya pada 16 Jun 2022, bersama-sama stesen-stesen Laluan Putrajaya di bawah Fasa 1 bermula di stesen MRT Kwasa Damansara hingga stesen MRT Kampung Batu. Namun sebaliknya mengikut perancangan asal, stesen ini dan stesen di bawah Fasa 1 sepatutnya dibuka pada November 2021 tetapi ditangguhkan akibat pandemik COVID-19 yang masih berleluasa di negara Malaysia.